12.23 REGOLAMENTI DWAR NOMINA TAL-QRATI L-AVVIŻ LEGALI 281 ta’ l-2008, kif emendat bl-Avviż Legali 334 ta’ l-2008. L-AVVIŻ LEGALI 281 ta’ l-2008, kif emendat bl-Avviż Legali 334 ta’ l-2008. 1. Titolu. It-titolu ta’ dawn ir-regolamenti huwa Regolamenti dwar Nomina tal-Qrati. 2. Nomina tal-Qrati għal kwistjonijiet ċivili u kummerċjali (esklużi kwistjonijiet li għandhom x’jaqsmu mal-familja). Emendat: A.L.334 ta’ l-2008. Kap. 12. (1) Għall-finijiet ta’ kull regola tal-qorti magħmula skond l-artikolu 29 tal-Kodiċi ta’ Organizzazzjoni u Proċedura Ċivili rigward l-implimentazzjoni tar-Regolament tal-Kunsill imsemmi fis-sub regolament (2), il-qrati msemmija f’dak is-subregolament huma b’dan qegħdin jiġu nominati bħala l-qrati kompetenti. (2) Il-qrati msemmija fis-sub regolament (1) nominati bħala qrati kompetenti għall-finjiet biex jiġu implimentati dawn ir-Regolamenti tal-Kunsill li ġejjin huma kif ġej: (a) il-Prim’Awla tal-Qorti Ċivili u l-Qorti tal-Maġistrati (Għawdex) (Sezzjoni ta’ Ġurisdizzjoni Ġenerali) fil-kompetenza superjuri tagħha għall-fini tar-Regolament (KE) Nru 1393/2007 tal-Parlament Ewropew u tal-Kunsill tat-13 ta’ Novembru 2007 dwar is-servizz fl-Istati Membri ta’ dokumenti ġudizzjarji u extra-ġudizzjarji fi kwistjonijiet ċivili jew kummerċjali (servizz ta’ dokumenti); (b) il-Prim’Awla tal-Qorti Ċivili, il-Qorti Ċivili (Sezzjoni tal-Familja), il-Qorti tal-Maġistrati (Malta), il-Qorti tal-Maġistrati (Għawdex) fil-ġurisdizzjoni inferjuri tagħha, u l-Qorti tal-Maġistrati (Għawdex) (Sezzjoni ta’ Ġurisdizzjoni Ġenerali) fil-ġurisdizzjoni superjuri tagħha għall-fini tar-Regolament tal-Kunsill (KE) Nru 1206/2001 tat-28 ta' Mejju 2001 dwar kooperazzjoni bejn il-qrati ta' l-Istati Membri fil-kumpilazzjoni ta' xhieda f'materji ċivili jew kummerċjali kif pubblikat fil-Ġurnal Uffiċjali tal-Kommunitajiet Ewropej tas-27 ta’ Ġunju, 2001; u (ċ) il-Prim’Awla tal-Qorti Ċivili, il-Qorti tal-Maġistrati (Għawdex) (Sezzjoni ta’ Ġurisdizzjoni Ġenerali) fil-ġurisdizzjoni superjuri tagħha, il-Qorti tal-Appell, ir-Reġistratur, Qrati u Tribunali Ċivili u r-Reġistratur Qrati u Tribunali Ċivili f’Għawdex għall-fini tar-Regolament tal-Kunsill (KE) Nru 44/2001 tat-22 ta' Diċembru 2000 dwar ġurisdizzjoni u rikonoxximent u eżekuzzjoni ta' sentenzi f'materji ċivili u kummerċjali kif pubblikat fil-Ġurnal Uffiċjali tal-Kommunitajiet Ewropej tas-16 ta’ Jannar, 2001. 3. Għall-finijiet ta’ kull regola tal-qorti magħmula skond l-artikolu 29 tal-Kodiċi ta’ Organizzazzjoni u Proċedura Ċivili rigward l-implimentazzjoni tar-Regolament tal-Kunsill (KE) Nru 2201/2003 tas-27 ta’ Novembru 2003 dwar il-ġurisdizzjoni u r-rikonoxximent u l-infurzar ta’ sentenzi fi kwistjonijiet matrimonjali u kwistjonijiet ta’ responsabbilità tal-ġenituri pubblikat fil-Ġurnal Uffiċjali tal-Kommunitajiet Ewropej fl-14 ta’ Diċembru 2004, il-Qorti Ċivili (Sezzjoni tal-Familja) u l-Qorti tal-Maġistrati (Għawdex) (Sezzjoni tal-Familja) (Kompetenza Superjuri) huma b’dan qegħdin jiġu nominati bħala l-qrati kompetenti.